钦定古今图书集成/明伦汇编/官常典/第499卷 > 司超
## 钦定古今图书集成/明伦汇编/官常典/第499卷 > 司超

按《宋史》本传：“超，大名元城人。初事邢帅安叔千。汉祖
在太原，超往依之，隶帐下为小校。汉祖将渡河，遣超
先领劲骑，由晋、绛趋河阳。及入汴，以超为郓州必敌
指挥使。时京东诸州寇盗充斥，以超为宋宿亳三州
游弈巡检使，改宿州西固镇守御都指挥使，移屯颍
州下蔡镇，屡与淮人战有功。周世宗命宰相李谷讨”
淮南，以超为步军先锋副都指挥使，又为庐、寿、光、黄
等州巡检使，大败淮人三千馀众于盛唐县，获櫂船
四十馀艘，禽其监军高弼、果毅指挥使许万以献。时
黄州未下，即命超遥领刺史，兼楼橹战櫂、右厢都校。
师还，改光州刺史，败吴军千馀于麻城北。显德四年
冬，与王审琦攻舒州，败吴军三千，先禽刺史施仁望，
献于行在，即以超为舒州团练使。宋初，命副宋偓领
舟师巡抚江徼，月馀，特诏升舒州为防御，以超充使。
太祖讨李重进，以为前军步军都指挥使，及平，遣归
治所。建隆三年春，迁蔡州防御使。乾德六年，改绛州
防御使，徙晋州兵马钤辖。是秋，又副赵赞为邠州行
营都部署，进攻河东。及太祖亲征，为行营前军步军
都指挥使，改郑州防御使。开宝七年，朝廷将讨江左，
以超久在淮右，习知江山险易，徙蕲州防御使。行至
淮西，卒，年七十一。天禧元年，录其孙文睿为三班奉
职。